Høringsbrev til udkast til bekendtgørelse om afmærkning af vejarbejder mv.

Vejdirektoratet sender hermed udkast til bekendtgørelse om afmærkning af vejarbejder mv. i høring.

Forslaget indeholder en række ændringer. De er indsamlet siden udsendelsen af den gældende bekendtgørelse i 2013. De væsentligste ændringer er omtalt i det følgende:

(§ 3) Det er præciseret, hvad der forstås ved vejarbejde.

(§72, bilag 4) Af tiltag, der skal forbedre arbejdsmiljøet, er tilføjet muligheden for at anvende et beskyttelsesmodul på 2 t og bestemmelser for anvendelse af påkørsels- og stopportaler, så påkørsel af bygværker, hvor der pågår arbejde, kan undgås. Det er tilføjet, at maskiner og køretøjer, for at kunne udgøre et beskyttelsesniveau 5, skal forsynes med ryglæn, sikkerhedssele og nakkestøtte.

(§ 32) Der er tilføjet supplerende bestemmelser omkring afmærkning af vejservice af kort varighed herunder placering af A 39-tavlen på arbejdskøretøjer.

(§ 34) Bestemmelsen er lempet, så A 39-tavlen kun forsynes med gult blink på 4-sporede veje eller veje med flere end 4 spor. Derved vil 2-sporede veje, hvor hastigheden sættes op til 90 km/h ikke være omfattet af bestemmelsen.

(§§ 41 og 42) En række supplerende bestemmelser er tilføjet til tavler bl.a. at størrelsen af E 53,4-tavlen reduceres, så den er lettere at håndtere. Sort længdeafmærkning på E 16-tavler forsynes med hvid kontur.

(§ 15) Det er tilføjet muligheden for, at adskillelsen mellem dobbeltrettet cykelsti og kørebane ved vejarbejde kan udføres enten som kantafmærkning eller kantsten.

(§§ 62 og 63) For at undgå, at trafikanter overser det røde lys i signalanlæg, er det præciseret, at løbelys ikke skal anvendes på begrænsningslinjer eller gult blinksignal på tværafspærring, når disse er placeret tættere end stopsigtlængden til signalanlæg, røde blinksignalanlæg eller afmærkning for højdevarsling, der er forsynet med gule blinksignaler.

(§ 84) Det er præciseret, at vejbelysning kan udelades i forbindelse med midlertidige lyssignaler, hvis der ikke findes svingbaner eller fodgængerfelter i krydset eller på strækningen.

(§ 66) Bestemmelsen om, at *N 44,3 Vognbanedeler,* når den erstatter *Q 44 Spærrelinje,* skal placeres med 5 meters mellemrum, er lempet til kun at gælde i perioden fra 1. oktober til 1. april, fordi det er i den mørke periode, at det er vigtigt med en forstærket afmærkning.

(§ 77) Det er præciseret ved vejarbejde, at *Q 44 Spærrelinje* kan udelades i forbindelse med *C 51 Overhaling* *forbudt* i en række situationer.

(§ 17) Kravet om at fjerne længdeafmærkning, der leder trafikken ind på arbejdsområdet, er lempet til kun at omfatte stationære vejarbejder.

(§ 88 ophæves). Kravet i den nuværende bestemmelse om, at afstribningskøretøj skal være forsynet med *D 15 Påbudt passage,* ophæves, fordi det ikke ønskes, at der påbydes passage til vognbaner med modsatrettet færdsel.

(§ 67) Der er en række ændringer i bestemmelserne om trafikværn herunder bl.a., at trafikværn kan opsættes i kortere længder end testlængderne, såfremt de fastgøres til belægningen i begge ender af trafikværnet. Det accepteres, at trafikværn, energiabsorberende tværafspærring, energiabsorberende trafikværnsender, koblingselementer og påkørselselementer kan testes ved simulering.

(§ 96) For visse ændringer er der fastsat overgangsbestemmelser. Det fremgår for den enkelte bestemmelse, hvornår den udløber.

Høringsperioden er fra den 13. marts 2017 til 3. april 2017, og bekendtgørelsen forventes at kunne træde i kraft den 1. juli 2017.

Bemærkninger kan sendes til Freshta Amiri på mail fam@vd.dk